钦定古今图书集成/理学汇编/学行典/第246卷 > 蔡际春
## 钦定古今图书集成/理学汇编/学行典/第246卷 > 蔡际春

按《金谿县志》：“蔡际春，号后冈，太保文恪国用父也。际
春幼学，即以善行自勉，孝友天至。早失母，事其父，殚
心竭力，养疾致诚，居丧合礼。念兄弟家落，凡宾祭赋
役诸费，皆独任之，且代偿所负，教养诸从子，且授之
室曰：‘使与吾子俱有立，尔宁以忧吾兄弟也’？即族姻
有缓急，亦匍匐救之，无馀力。万历戊子岁，饥疫并剧”，
际春贷其不给者，粥其贸贸而来者，棺其殣，药其病
者。邻人患疫，号呼欲得水，人惧其相染也，皆莫敢近。
际春朝夕持泉水户沃之，赖以起者甚众。际春以好
施故贫，仍惠济不怠。士穷无归者，辄授馆，或终岁衣
食之道。拾遗金，遍迹其人还之。有以人命累系狱，付
际春金数百，用求释，馀其半。人曰“盍私之，际春不屑
也。”或寄物际春家，遇盗，际春阴以价偿。未几，盗更以
其物从际春鬻，际春若为不知，竟售其直。夜复获盗
于菽田，饮之酒而释之，盗由是改。乡人构争来质平谕以礼义，无不靡然化者。及卒，四方咸哀恸惜之。其
葬也，陈际泰以古笃行仁人铭其墓。崇祯中，累赠光
禄大夫、柱国少保、吏部尚书、武英殿大学士如子官，
赐诰曰：“族党依仁，躬薛包之至行；乡闾诵义，迈陈寔
之高风。”督学蔡懋德，祀之乡贤祠。际春之子若孙，多
贵且贤，皆际春馀庆也。